Պարոն Լազարեսկուի մահը

**Պարոն Լազարեսկուի մահը** (), 2005 թվականին ռումին կինոռեժիսոր Քրիստի Պույուի նկարահանած տրագիկոմիկական ֆիլմը, որը համարվում է «ռումինական նոր ալիքի» առաջին և առավել հեղինակավոր կինոստեղծագործությունը։

## Դիպաշար
Կինոնկարը պատմում է բուխարեստցի մի ծեր մարդու մասին, ում շտապ բուժօգնության մեքենայով մի հիվանդանոցից մյուսն են տանում, և ամեն տեղ բժիշկները հրաժարվում են բուժել նրան, ուղարկում են իրենցից հեռու։ Վերջապես հիվանդանոցներից մեկում վիրաբույժը խոստանում է վիրահատել, պայմանով, որ ծերունին ստորագրի ռիսկերի մասին զգուշացնող փաստաթուղթը, բայց վերջինս այնքան է հյուծված ու տանջահար, որ չի կարողանում ստորագրել, և այս մի բժիշկն էլ է հրաժարվում բուժօգնություն ցույց տալ։ Ֆիլմի վերջին կադրերում երևում է, որ ծեր հիվանդին, ի վերջո, նախապատրաստում են արտաքո կարգի վիրահատության, սակայն այդպես էլ անորոշ է մնում՝ օգուտ կտա՝ այդ վիրահատությունը, թե՝ ոչ։ Ըստ կինոռեժիսորի մտահղացման՝ «*Պարոն Լազարեսկուի մահը*» պետք է լինի Բուխարեստի արվարձաններում ապրող մարդկանց կյանքի ու մահվան մասին պատմող, վեց կինոնկարից բաղկացած ֆիլմաշարի առաջին կինոերկը։

## Արձագանքներ
Ֆիլմն արժանացել է կինոքննադատների դրվատական արձագանքներին, բազում հողինակավոր մրցանակների։ 2017 թվականին The New York Times-ի կազմած «*21-րդ դարի լավագույն ֆիլմերի*» ցանկում զբաղեցրել է 5-րդ տեղը, 2006 թվականին դարձել է ռումինական կինոյից միակ ներկայացվածը «Օսկարի» համար ծավալված պայքարում, Կաննի կինոփառատոնում արժանացել «*Առանձնահատուկ հայացք*» մրցանակի... Ընդհանուր առմամբ ֆիլմը շահել է 24 մրցանակ և, բացի այդ, 19 անգամ էլ մրցանակների է առաջադրվել զանազան անվանակարգերում։

Կինոնկարում, որի մեծ մասը նկարահանվել է վառ արտահայտված կեղծ-վավերագրական ոճով, դերակատարումներով հանդես են եկել Իոն Ֆիսկուտեանուն, Լումինիտա Գեորգիուն, Դորու Անան, Մոնիկա Բառլադեանուն, Միմի Բրանեսկուն, Դրագոշ Բուկուրը, Ադրիան Տիցիենին, Դանա Դոգարուն, Դորիան Բոգուտան, Կլարա Վոդան և ուրիշ դերասանններ։

## Պարգևներ և առաջադրումներ
* 2005&nbsp;— Կաննի կինոփառատոնի «*Առանձնահատուկ հայացք*» (*Prix Un certain regard*) մրցանակ 
* 2005&nbsp;— Չիկագոյի կինոփառատոնի ժյուրիի հատուկ մրցանակ
* 2005&nbsp;— Բրատիսլավայի կինոփառատոնի երեք մրցանակ (ուսանողական, էկումենիկ և գլխավոր ժյուրիների)
* 2005&nbsp;— Կոպենհագենի կինոփառատոնի ժյուրիի հատուկ մրցանակ, ինչպես նաև մրցանակ «*Լավագույն դերասան*» (Իոն Ֆիսկուտեանու) անվանակարգում
* 2005&nbsp;— քննադատների մրցանակ՝ նորվեգական կինոփառատոնում
* 2005&nbsp;— Ռեյկյավիկի կինոփառատոնի մրցանակ «*Լավագույն ֆիլմ*» անվանակարգում
* 2005&nbsp;— Տալլինի կինոփառատոնի ժյուրիի հատուկ մրցանակ, ինչպես նաև «*Դոն Կիխոտ*» մրցանակ
* 2005&nbsp;— Տրանսիլվանյան կինոփառատոնի վեց մրցանակ («*Լավագույն ռումինական ֆիլմ*», «*Լավագույն ռեժիսուրա*» (Քրիստի Պույու), «*Լավագույն դերասան*» (Իոն Ֆիսկուտեանու), «*Լավագույն դերասանուհի*» (Լումինիտա Գեորգիու), «*Հանդիսատեսի համակրանք*» անվանակարգերում և կինոմամումլի միջազգային ֆեդերացիայի *FIPRESCI* մրցանակ)
* 2005&nbsp;— առաջադրում Եվրոպական կինոակադեմիայի մրցանակների համար երկու անվանակարգում՝ «*Լավագույն ռեժիսոր*» (Քրիստի Պույու) և «*Լավագույն սցենար*» (Քրիստի Պույու և Ռեզվան Ռեդուլեսկու)
* 2006&nbsp;— առաջադրում «*Անկախ ոգի*» մրցանակի համար՝ «*Լավագույն արտասահմանյան ֆիլմ*» անվանակարգում
* 2007&nbsp;— առաջադրում Լոնդոնի կինոքննադատների խմբակի մրցանակի համար՝ «*Լավագույն արտասահմանյան ֆիլմ*» անվանակարգում

## Ծանոթագրություններ

Կատեգորիա:Ռումինական կինո
Կատեգորիա:Ռումինական ֆիլմեր
Կատեգորիա:Ռումինիայի արվեստ